Fornio de versatile inzégno, de vivo senso d'arte, Pericle o fu probo e dexinteressao amministratô. Riservao, schivo de applaoxi, o no çercò o favô do popolo ch'o dominava sorvetutto co-a so eloquença, da quæ no n'è però pervegnuo de testimoniançe dirette. In qualitæ de politico, o l'attuò in Atene a libertæ democratica comme inte nisciun âtro lœugo de l'antighitæ, impedindo o peigo de desgregamento de l'aotoritæ statâ. A so politica de loei pubbrichi a creò di œuvie de difeisa e de abbellimento, e a l'occupò utilmente o popolo. O l'introdusse a paga pe i eliasti e o promosse l'attuaçion de una maggiô giustiçia sociâ coi susciddi statæ a-i invalidi e a-i orfani di cheiti in guæra. Ma, dœuviando o tesoo federâ a vantaggio di laoei atenieixi, o l'alienò da Atene l'añimo di alliæ, e o no seppe amortane o macontento e fondili politicamente co-i Atenieixi. Scicché o g'ha a responsabilitæ d'avei aspresciao a dissoluçion da liga proprio quande a se trasformava in impeo. Pe a sarveçça da liga o començò a guæra con Sparta, ch'a privò i Greghi do frûto de guære Persciañe e a segnò o prinçipio da decadença politica de Atene e da Grecia intrega.